钦定古今图书集成/明伦汇编/氏族典/第241卷 > 张少敌
## 钦定古今图书集成/明伦汇编/氏族典/第241卷 > 张少敌

按《十国春秋》，楚张少敌，永顺节度使佶之子也，文昭
王时官都指挥使，与袁友恭同为王所亲密。安州李
金全、襄州安从进叛晋，高祖诏王出兵，王遣少敌以
舟兵趋汉阳，漕米五万斛馈军。金全等败，少敌乃旋。
居无何，文昭王即世，将吏议所立，时恭孝王知永州
事，于诸弟齿为差长，少敌请迎之，而刘彦瑫、李弘皋
等固欲立天策府都尉希广，且言：“都尉为嫡嗣，当袭
位。”少敌曰：“国家大事，非一途可拘也。变而能通，斯能
持久，何嫡庶足云乎！永州齿长而性刚，必不为都尉
之下明矣。且与武陵九溪蛮往来，相得甚欢，必引蛮
军为乱。若奉都尉，当思长策以制永州，使帖然不动。
不然，社稷危矣。”彦瑫等不能从。少敌退曰：“祸其始此
乎！”称疾不出。